作者:岑參
標題:與鮮於庶子自梓州成都少尹自褒城同行至利州道中作
內容:剖竹向西蜀，岷峨眇天涯。空深北闕戀，豈憚南路賒。前日登七盤，曠然見三巴。漢水出嶓塚，梁山控褒斜。棧道籠迅湍，行人貫層崖。巖傾劣通馬，石窄難容車。深林怯魑魅，洞穴防龍蛇。水種新插秧，山田正燒畬。夜猿嘯山雨，曙鳥鳴江花。過午方始飯，經時旋及瓜。數公各遊宦，千里皆辭家。言笑忘羈旅，還如在京華。